11η Μεραρχία Πεζικού Brennero

Η 11η Μεραρχία Πεζικού "Brennero" («Μπρέννερο», ) ήταν μεραρχία πεζικού του Ιταλικού Βασιλικού Στρατού στα χρόνια του Β΄ Παγκοσμίου Πολέμου. Κατατασσόταν ως μεραρχία ορεινού πεζικού, γεγονός που σήμαινε ότι το πυροβολικό της μεταφερόταν από υποζύγια αντί για ιππήλατες άμαξες που ήταν το σύνηθες. Έλαβε το όνομά της από το Πέρασμα Μπρέννερ μεταξύ Ιταλίας και Αυστρίας και είχε την έδρα της στο δυτικό τμήμα του Νοτίου Τιρόλου, με το στρατηγείο της στο Μπολτσάνο.

 Ιστορικό 

 Απαρχές και συγκρότηση 
Η απαρχές της κατοπινής μεραρχίας Brennero εντοπίζονται στη συγκρότηση της Ταξιαρχίας Avellino την περίοδο του Α΄ Παγκοσμίου Πολέμου και συγκεκριμένα τον Μάιο του 1916. Ο σχηματισμός αυτός αποτελούνταν από το 231ο Σύνταγμα Πεζικού Avellino και το 232ο Σύνταγμα Πεζικού. Πολέμησε στο Ιταλικό μέτωπο και τα δύο συντάγματά της τιμήθηκαν για την δράση τους με την ανώτατη στρατιωτική διάκριση της Ιταλίας, το Χρυσό Μετάλλιο Στρατιωτικής Ανδρείας. Μετά το τέλος του Μεγάλου Πολέμου τα συντάγματα που συγκροτήθηκαν κατά τη διάρκειά του διαλύθηκαν, εξαιρουμένων όσων τιμήθηκαν με το προαναφερθέν Μετάλλιο.

Στις 15 Οκτωβρίου 1926 η ταξιαρχία μετονομάστηκε σε XI Ταξιαρχία Πεζικού και εντάχθηκε σε αυτήν το 18ο Σύνταγμα Πεζικού Acqui το οποίο προέρχονταν από την ομώνυμη ταξιαρχία που διαλύθηκε μετά το τέλος του πολέμου. Η ΧΙ Ταξιαρχία αποτέλεσε τη δύναμη πεζικού της 11ης Εδαφικής Μεραρχίας του Μπολτσάνο, η οποία περιελάμβανε επίσης το 9ο Σύνταγμα Πυροβολικού Brennero. Το 1934 η μεραρχία μετονομάστηκε σε 11η Μεραρχία Πεζικού Brennero και στις 15 Δεκεμβρίου 1938, στο πλαίσιο της προετοιμασίας για την ενεργοποίηση της 33ης Μεραρχίας Πεζικού Acqui, το 18ο Σύνταγμα Πεζικού Acqui και το 231ο Σύνταγμα Πεζικού Avellino αντάλλαξαν ονομασίες και προσωπικό. Τον Αύγουστο του 1939 η μεραρχία παραχώρησε το 18ο Σύνταγμα Πεζικού Acqui στη νεοσύστατη ομώνυμη. Την ίδια περίοδο, η XI Ταξιαρχία Πεζικού διαλύθηκε και τα δύο εναπομείναντα συντάγματα πεζικού τέθηκαν υπό την άμεση διοίκηση της μεραρχίας, λαμβάνοντας αμφότερα το όνομα Brennero. Το 9ο Σύνταγμα Πυροβολικού επίσης έλαβε το όνομα της μεραρχίας.

 Β΄ Παγκόσμιος Πόλεμος 

 Εισβολή στη Γαλλία 
Στις 4 Ιανουαρίου 1940 η Brennero μεταφέρθηκε στην περιοχή της Πιανέτσα (Pianezza) και του Σαν Μαουρίτσιο Καναβέζε (San Maurizio Canavese). Στις 10 Ιουνίου 1940, ημέρα εισόδου της Ιταλίας στον Παγκόσμιο Πόλεμο, βρισκόταν στα γαλλοιταλικά σύνορα ως εφεδρική μονάδα του I Σώματος Στρατού. Μερικές από τις μονάδες της μεραρχίας συμμετείχαν στην εισβολή στη Γαλλία και εισήλθαν στο μέτωπο στις 19 Ιουνίου 1940 στο Πέρασμα του Μον Σενί. Επαναλαμβανόμενες επιθέσεις στο ορεινό αυτό πέρασμα ήσαν άκαρπες. Η γαλλική άμυνα διασπάστηκε στις 24 Ιουνίου 1940 και τμήματα της  τα Brennero κατέλαβαν  να καταλαμβάνουν τα Lanslevillard και Lanslebourg-Mont-Cenis. Οι συνολικές απώλειες της μεραρχίας ανήλθαν σε 18 νεκρούς και 74 τραυματίες, με τους μισούς από τους θανάτους να αποδίδονται στην έκθεση στις δυσμενείς καιρικές συνθήκες.

 Ελληνοϊταλικός Πόλεμος 
Στο πλαίσιο του Ελληνοϊταλικού Πολέμου η Brennero στάλθηκε στα τέλη Δεκεμβρίου του 1940 στην Αλβανία για να ενισχύσει τις ιταλικές δυνάμεις. Υπήχθη στο XXV Σώμα Στρατού και όλα τα τμήματά της είχαν συγκεντρωθεί στο Τεπελένι έως τις 8 Ιανουαρίου 1941, ενώ  μονάδες της είχαν εμπλακεί σε μάχες ήδη από την 31η Δεκεμβρίου. Στις 10 Ιανουαρίου 1941 η Brennero χρησιμοποιήθηκε για την ενίσχυση των υπολειμμάτων της 37ης Μεραρχίας Πεζικού Modena ενώ από τις 9 έως τις 12 Φεβρουαρίου 1941 συνέβαλε στην απόκρουση ελληνικής επίθεσης στο Τεπελένι, όπου υπέστη βαριές απώλειες και περίπου τα δύο τρίτα της δύναμής της τέθηκαν εκτός μάχης στις σφοδρές συγκρούσεις. Από τις 7 έως τις 23 Απριλίου 1941 επιτέθηκε στην περιοχή του Κουρβελεσίου και κατόρθωσε να διασπάσει τις ελληνικές γραμμές έπειτα από τέσσερις ημέρες μαχών.

 Κατοχή της Ελλάδος 
Έπειτα από τη γερμανική εισβολή και την κατάληψη της Ελλάδος τον Απρίλιο του 1941, η Brennero κατήλθε στον ηπειρωτικό κορμό της χώρας εντάχθηκε στο III Σώμα Στρατού και της ανατέθηκαν καθήκοντα φυλάξεως και αντιμετώπισης των ανταρτών στην Αθήνα. Το 231ο Σύνταγμα Πεζικού παρέμεινε στην Αλβανία και εντάχθηκε στην 41η Μεραρχία Πεζικού Firenze, όπου ανέλαβε παρόμοια καθήκοντα. Στις αρχές του 1942, το νεοσύστατο 331ο Σύνταγμα Πεζικού Brennero στάλθηκε προς αντικατάσταση του ομωνύμου 231ο.Τον Οκτώβριο της ίδιας χρονιάς το 331ο εντάχθηκε στην 50ή Μεραρχία Πεζικού Regina και μεταφέρθηκε στη Ρόδο.

 Επιστροφή στην Αλβανία 
Τον Φεβρουάριο του 1943 η μεραρχία μετακινήθηκε στο Δυρράχιο στην Αλβανία, προκειμένου να ξεκινήσει η μετατροπή της σε μηχανοκίνητη. Κατά την παραμονή της εκεί υπαγόταν στο IV Σώμα Στρατού. Έπειτα από την ανακωχή του Καζίμπιλε (8 Σεπτεμβρίου 1943) διαλύθηκε άτακτα: ορισμένοι στρατιώτες και ο διοικητής της συντάχθηκαν με τους Γερμανούς, ενώ άλλοι εγκατέλειψαν τον βαρύ εξοπλισμό τους και επιβιβάστηκαν σε πλοία με προορισμό τη νότια Ιταλία, η οποία βρισκόταν υπό τον έλεγχο των Συμμάχων. Το I Τάγμα του 231ου Συντάγματος Πεζικού ενώθηκε με τη Firenze η οποία πολέμησε μαζί με Αλβανούς αντάρτες εναντίον των γερμανικών δυνάμεων, ενώ το III Τάγμα του 231ου Συντάγματος Πεζικού στους Άγιους Σαράντα απέπλευσε προς την Κέρκυρα, όπου οι άνδρες του αιχμαλωτίστηκαν από τους Γερμανούς.

 Παραπομπές 

 Πηγές 



011